Wanneer familie of vriende geld wil leen - Jou Geld | Solidariteit WêreldJou Geld | Solidariteit Wêreld
Tuis › Artikels › Wanneer familie of vriende geld wil leen
Soms word 'n mens in 'n ongemaklike posisie geplaas deur 'n goeie vriend, 'n familielid, of selfs jou volwasse kind wat geld by jou wil leen. Jy wil graag help, veral wanneer jy besorgd is oor die persoon se welstand. Maar al kan jy dit bekostig, moet jy goed daaroor besin voor jy besluit, omdat die risiko bestaan dat jy jou geld kan verloor, of dat die verhouding skipbreuk ly, of dalk albei.
Hoe besluit 'n mens?
Daar is verskeie faktore wat sal bepaal of jy so 'n lening moet toestaan. Oorweeg die impak wat dit op julle verhouding kan hê. Indien jy dit kan bekostig en die bedrag nie te groot is nie, oorweeg dit om eerder die geld te skenk. Dit voorkom dat onvereffende skuld later tot onmin lei met mense wat jy liefhet.
Wanneer om 'n lening te weier en hoe doen jy dit
Indien die persoon 'n geskiedenis van swak finansiële bestuur het deur byvoorbeeld geld op nie-noodsaaklike dinge te verkwis of op skuld te koop.
Indien jou hulpverlening net 'n korttermynoplossing vir 'n groot finansiële probleem bied en hom daarvan gaan weerhou om homself te help. Deur geld te leen, gee jy net aan hom 'n maklike uitkoms uit sy onmiddellike finansiële verknorsing in plaas daarvan dat hy 'n langtermynoplossing vind. Bied eerder hulp van 'n ander aard aan, soos om 'n begroting te help opstel of om aan te beveel dat hy vir skuldberading gaan.
Indien hy homself nie tot 'n skriftelike terugbetalingsooreenkoms kan of wil verbind nie (wanneer en hoe terugbetaling gaan geskied en instemming dat jy rente hef).
Indien hy nie wil sê waarvoor hy die geld benodig nie.
Indien jy dink dat jy dalk eendag spyt gaan wees omdat dit moontlik die vriendskaps- of familieverhouding benadeel, veral as hy later erken dat hy jou nie kan terugbetaal nie of gerieflikheidshalwe van die lening vergeet.
Indien jy of jou gesin self die geld nodig het of daar 'n moontlikheid bestaan dat jy in die toekoms self die geld gaan nodig hê vir groot uitgawes soos jou kinders se studies of omdat die moontlikheid bestaan dat jy by die werk afgelê sal word.
Indien dit onmin tussen jou en jou huweliksmaat kan veroorsaak, veral as hy/sy voel jy wil geld uitleen ten koste van jou gesin.
Dis makliker om een maal 'nee' te sê as om later in vele onderonsies oor wanbetaling betrokke te raak.
Jy hoef nie redes te verskaf of verskonings uit te dink indien jy besluit om nie geld uit te leen nie. Sê bloot: "Ek het nie nou geld om jou te help nie" of "Weens persoonlike redes kan ek jou nie help nie". Dis moeilik indien hy bewus is van 'n groot polis wat aan jou uitbetaal is of van 'n erfporsie wat jy pas ontvang het, maar jy het die reg om self te besluit wat jy met jou geld maak.
Moet nooit persoonlik raak nie. Dis onvanpas en onnodig om hom te blameer of te kritiseer vir swak finansiële bestuur of sy planne (dit waarvoor hy die geld benodig) te bevraagteken. Wees sensitief en hoflik, veral omdat dit waarskynlik 'n groot verleentheid is om bakhand voor jou te staan.
Wanneer om 'n lening toe te staan en hoe doen jy dit
Indien die persoon 'n positiewe rekord van lenings en die terugbetaling daarvan het en jy weet dat hy nie onverantwoordelik met sy finansies omgaan nie.
Indien hy bereid is om te sê waarvoor hy die geld benodig. Is dit 'n noodgeval en het dit meriete? Dis baie subjektief en sal van persoon tot persoon verskil.
Sonder om veroordelend of krities te wees, probeer vasstel waarom hy in so 'n finansiële verknorsing beland het. Gee aan hom (veral as dit jou volwasse kind is) riglyne vir 'n goeie finansiële ingesteldheid – probeer skuldvry leef deur nie teen 'n hoë rentekoers jou kredietkaart te gebruik vir (soms) nie-noodsaaklike aankope nie en om volgens 'n begroting te werk. Dit kan toekomstige lenings voorkom.
Leen slegs soveel as wat jy kan bekostig sonder om jouself in skuld te dompel of jou eie gesin in 'n benarde finansiële posisie te plaas.
Stel 'n (realistiese en haalbare) terugbetalingsooreenkoms op wat albei partye onderteken. Gee 'n sperdatum en sê of jy die geld in een groot bedrag wil terug hê of in paaiemente. Teen watter rentekoers gaan jy die geld uitleen?
Wanneer jy 'ja' gesê het, mag jy nie toelaat dat die lening goeie familie- of vriendskapsverhoudinge vertroebel nie. Jy het 'n besluit geneem en tot en met die terugbetalingsooreenkoms in werking tree, aanvaar dat jy 'n goeie besluit geneem het totdat die lener die teendeel (of hopelik nie) bewys.
Moenie toelaat dat hierdie ooreenkoms een van julle ongemaklik sal laat voel of dat dit lewenslank (of tot die skuld vereffen is) die lener onder druk plaas om in sy spoor te trap nie.
Dis waarskynlik vir hom 'n groot verleentheid om te moes geld leen. Hanteer dit dus as vertroulik.
Her Money. httpcs://www.hermoney.com/connect/family/when-family-and-friends-ask-to-borrow-money/
Money Crashers. https://www.moneycrashers.com/why-you-should-not-lend-money-to-friends-and-family/
Vrouekeur. https://www.vrouekeur.co.za/leefstyl/geld-werk-leefstyl/handige-wenke-wanneer-geliefdes-geld-wil-leen